**МЕРЕ ПРЕВЕНЦИЈЕ БОЛЕСТИ КОЈЕ СЕ ПРЕНОСЕ КРПЕЉИМА**

**Мере личне заштите од убода крпеља**

– избегавати станишта крпеља (висока трава, бујно зеленило паркова, ливаде, шуме)

– при боравку у природи, користити репеленте (средства против убода инсеката), који штите више сати

– носити светлу одећу која покрива руке и ноге

– након боравка у природи извршити инспекцију коже

– имати на уму да се крпељ може донети и на одећи и на кућним љубимцима

**Како поступати уколико је дошло до уједа крпеља?**

– важно је јавити се лекару у току прва 24 сата

– не треба стављати никаква хемијска средства (етар, алкохол, бензин)

– не треба покушавати самостално вађење крпеља јер се притиском и гњечењем места убода крпељ може раскомадати, а рилица отићи још дубље

– у свакој здравственој установи, обучено особље ће крпеља извадити у целости, уз дезинфекцију места интервенције

– веома је важно лекару дати основне епидемиолошке податке о убоду крпеља (на пример о месту где је особа боравила у природи јер постоји могућност да се ради о ендемском подручју)

**Особе које су због свог занимања потенцијално изложене ризику заражавања вирусом Кримске Конго хеморагијске грознице**, као што су сточари, земљорадници, радници у кланици, при раду са животињама треба да носе одговарајућу **заштитну одећу и рукавице**. **Здравствени радници** такође треба да носе заштитна одела, рукавице, наочаре и маске. **Посебан опрез неопходан је при контакту са крвљу болесника** (вађење крви, давање инфузија, трансфузија, обдукција). **Постекспозициона заштита**, односно **заштита након излагања потенцијално зараженој крви или излучевинама**, спроводи се давањем **имуноглобулина (готових антитела против ККХГ)**.